Na temelju članka 10. i članka 33. stavka 1. točke 3. Statuta Općine Jelenje („Službene novine

Općine Jelenje“ br. 59/23) Općinsko vijeće Općine Jelenje, na 15. sjednici održanoj dana 14. rujna 2023. godine donosi

**PRAVILNIK**

**o postupku dodjele nagrada najuspješnijem sportašu, sportašici, muškoj i ženskoj sportskoj ekipi i sportskom djelatniku Općine Jelenje**

####  I. OPĆE ODREDBE

**Članak 1.**

Ovim Pravilnikom utvrđuju se postupak davanja prijedloga za dodjelu javnih priznanja te uvjeti i kriteriji koje kandidati moraju ispuniti za prijavu na natječaj za dodjelu javnih priznanja za najuspješnijeg sportaša, sportašicu, mušku sportsku ekipu, žensku sportsku ekipu te sportskog djelatnika s područja općine Jelenje.

#### II. VRSTE JAVNIH PRIZNANJA

**Članak 2.**

Javna priznanja koja se dodjeljuju sportašicama i sportašima utvrđena su Odlukom o javnim priznanjima Općine Jelenje, a to su:

1. Nagrada najuspješnijem sportašu s područja općine Jelenje
2. Nagrada najuspješnijoj sportašici s područja općine Jelenje
3. Nagrada najuspješnijoj muškoj sportskoj ekipi s područja općine Jelenje
4. Nagrada najuspješnijoj ženskoj sportskoj ekipi s područja općine Jelenje
5. Nagrada najuspješnijem sportskom djelatniku s područja općine Jelenje

**Članak 3.**

U godini mogu se proglasiti najuspješnijima samo jedna najuspješnija sportašica, jedan sportaš odnosno jedna ženska i jedna muška sportska ekipa u bilo kojoj kategoriji te jedan sportski djelatnik s područja općine Jelenje.

U ekipnim sportovima prednost za dodjelu godišnjih priznanja imaju olimpijski sportovi s cjelogodišnjim sustavom natjecanja i čiji natjecatelji nemaju mogućnosti sudjelovati u drugim pojedinačnim i ekipnim disciplinama istog sporta.

#### III. POSTUPAK PODNOŠENJA PRIJEDLOGA ZA JAVNO PRIZNANJE

**Članak 4.**

Za javna priznanja iz članka 2. ovog Pravilnika postupak povodom javnog poziva provodi i odluku o izboru donosi Odbor za šport Općinskog vijeća Općine Jelenje.

Odbor za šport može dodijeliti najviše jedno priznanje za svaku kategoriju, a može predložiti da se neka od nagrada ne dodijeli.

Javna priznanja iz članka 2. ovog Pravilnika ne mogu se dodijeliti dužnosnicima niti članovima Općinskog vijeća za vrijeme trajanja njihova mandata.

Odluka iz stavka 1. ovoga članka objavljuje se u na mrežnim stranicama Općine Jelenje.

**Članak 5.**

Prijedlog za dodjelu javnih priznanja iz ovog Pravilnika mogu dati udruge, zajednica sportova te sportski savezi.

**Članak 6.**

Prijedlozi za dodjelu javnih priznanja iz ovog Pravilnika podnose se na natječaj za dodjelu javnih priznanja koje raspisuje općinski načelnik.

Tekst natječaja sadrži uvjete za nagrađivanje najboljih sportašica i sportaša te podatke o dokumentaciji koju je potrebno priložiti uz prijedlog, kao i rokove za podnošenje prijedloga.

**Članak 7.**

Prijedlog za nagrađivanje najboljih sportašica i sportaša s područja općine Jelenje podnosi se u pisanom obliku u roku utvrđenom u javnom pozivu.

Pisani prijedlog obvezno sadrži sljedeće podatke:

* ime i prezime odnosno naziv predlagatelja
* prebivalište odnosno sjedište predlagatelja
* ime i prezime odnosno naziv predloženika
* naziv nagrade za koju se predlaže
* pisano obrazloženje prijedloga s dokumentacijom na kojoj se obrazloženje temelji (rezultati natjecanja i dr.)

Javnim pozivom za dodjelu javnih priznanja može biti tražena i druga dokumentacija iz koje proizlazi opravdanost prijedloga (primjerice životopis predloženika i sl.).

**Članak 8.**

Prijedlozi koji nisu podneseni u skladu s odredbama ovog Pravilnika neće se uzeti u razmatranje.

**Članak 9.**

Nagrade najuspješnijem sportašu i sportašici te najuspješnijoj muškoj i ženskoj sportskoj ekipi Općine Jelenje dodjeljuju se pojedincima i sportskim ekipama sa prebivalištem (za pojedince) odnosno sjedištem na području općine Jelenje temeljem sportskih postignuća u godini koja prethodi javnom pozivu.

Nagrada najuspješnijem sportskom djelatniku s područja općine Jelenje dodjeljuje se pojedincu sa prebivalištem na području općine Jelenje za višegodišnji angažman i sudjelovanje u razvoju sporta na području općine Jelenje.

**Članak 10.**

Odbor za šport temeljem sustava bodovanja plasmana (vrijednosnog sustava kriterija) iz ovog pravilnika, ocjenjuje pristigle prijave te donosi odluku o izboru najuspješnijeg sportaša, sportašice, muške ili ženske sportske ekipe.

#### IV. KRITERIJI ZA ODABIR NAJUSPJEŠNIJEG SPORTAŠA, SPORTAŠICE, MUŠKE ILI ŽENSKE SPORTSKE EKIPE

**Članak 11.**

Kriteriji za odabir najuspješnijih sportaša, sportašica te muške ili ženske sportske ekipe je najviši postignuti plasman tijekom godine na službenim međunarodnim, europskim i domaćim sportskim natjecanjima odnosno status reprezentativca u predmetnom sportu.

**Članak 12.**

Vrijednosni sustav kriterija utvrđen je na temelju plasmana na:

1. županijskim natjecanjima
2. državnom natjecanju
3. međunarodnom natjecanju uz sudjelovanje najmanje 5 država
4. status reprezentativca Županije u svom športu
5. status reprezentativca Hrvatske u svom športu

**Članak 13.**

Kandidat ostvaruje bodove kako slijedi:

* na županijskom natjecanju:
	1. mjesto 10 bodova
	2. mjesto 8 bodova
	3. mjesto 5 bodova
* na državnom natjecanju:
	1. mjesto 20 bodova
	2. mjesto 15 bodova
	3. mjesto 10 bodova
	4. sudjelovanje 6 bodova
* na međunarodnom natjecanju uz sudjelovanje najmanje 5 država:
	1. mjesto 30 bodova 2. mjesto 25 bodova
	2. mjesto 20 bodova
	3. sudjelovanje 10 bodova
* Status reprezentativca Županije u svom športu - 5 bodova
* Status reprezentativca Hrvatske u svom športu - 20 bodova

**Članak 14.**

U slučaju da više pojedinaca ili ekipa postigne istovjetne ukupne vrijednosti bodova prednost ima pojedinac odnosno ekipa čiji sport:

1. je olimpijski sport odnosno disciplina,
2. ima bolji prvi sljedeći/sljedeće po vrijednosti postignute plasmane ili rezultate, 3. ima veći broj sportskih saveza/članova u svjetskoj sportskoj federaciji.

**Članak 15.**

U slučajevima približno izjednačenih rezultata i plasmana sportaša i ekipa dobivenih na osnovu parametara i kriterija iz članka 11. do 14. ovog Pravilnika Odbor za šport će donijeti odluku o dobitniku javnog priznanja uzimajući u obzir važnost pojedinog sporta u Općini Jelenje.

#### V. KRITERIJI ZA ODABIR NAJUSPJEŠNIJEG SPORTSKOG DJELATNIKA

**Članak 16.**

Javno priznanje dodjeljuju se najuspješnijem sportskom djelatniku s područja općine Jelenje za kojeg odbor za sport temeljem priložene dokumentacije utvrdi da je svojim višegodišnjim angažmanom i sudjelovanjem pridonio razvoju sporta na području općine Jelenje.

**Članak 17.**

Prilikom utvrđivanja okolnosti iz članka 16. ovog Pravilnika odbor može uzeti u obzir sljedeće okolnosti:

* Doprinos razvoju sporta - koliko je kandidat doprinio razvoju sportske infrastrukture, organizaciji sportskih događanja i poticanju aktivnog sportskog života unutar općine.
* Rezultati i uspjesi - sportski rezultati i uspjesi koje je andidar postigao, kako na lokalnoj razini tako i eventualno na višim razinama natjecanja.
* Promocija zdravog načina života - koliko je kandidat promovirao važnost tjelesne aktivnosti i zdravog načina života među građanima općine, posebno među mladima.
* Rad s mladima – koliko je kandidat bio posvećen razvoju sportskih programa i inicijativa za djecu i mlade, te kako je poticao njihovu participaciju u sportskim aktivnostima.
* Volonterski rad – koliko je kandidat uložio vlastito vrijeme i trud kao volonter u sportskim klubovima, udruženjima ili organizacijama.
* Inovacija i kreativnost - inovativni pristupi i kreativne ideje koje je kandidat implementirao kako bi unaprijedio sportske programe i aktivnosti.
* Društveni doprinos – način na koji je kandidat doprinio društvu kroz akcije poput humanitarnih događanja, edukacija ili inkluzivnih sportskih programa.
* Timski rad i suradnja – koliko je kandidat uspješno surađivao s drugim sportskim djelatnicima, trenerima, igračima te relevantnim institucijama i organizacijama.

#### VI. ZAVRŠNE ODREDBE

**Članak 18.**

Javni poziv za dodjelu priznanja iz ovog Pravilnika objavljuje se u siječnju tekuće godine za prethodnu godinu. Dodjela javnih priznanja iz ovog Pravilnika vrši se u veljači tekuće godine za prethodnu godinu.

U slučaju netočno dostavljenih podataka Odbor za šport iste neće uzeti u razmatranje za bodovanje.

**Članak 19.**

Ovaj Pravilnik stupa na snagu osmog dana od dana objave u „Službenim novinama Općine

Jelenje“.

Stupanjem na snagu ovog Pravilnika prestaje s važenjem Pravilnik o postupku dodjele javnog priznanja i nagrada najuspješnijem sportašu/sportašici/ekipi/sportskom djelatniku Općine Jelenje („Službene novine Općine Jelenje“ broj 27/19).

KLASA:024-04/23-01/6

URBROJ:2170-20-03-01/03-23-12 Dražice, 14. rujna 2023.

PREDSJEDNICA OPĆINSKOG VIJEĆA

OPĆINE JELENJE

Izabela Nemaz